長江

**長江**（；普通話拼音：），又叫**江水**（）、**揚子江**（）、**大江**（），位於中國大陸中部，係中國最長嘅江。長江嘅水源地域係中國西部青海省嘅西藏高原，然後向東流過華中地區，最後注入中國東海。長江全長約6300公里，係亞洲最長嘅大江，兼且係地球第三長河，排喺非洲嘅尼羅河同南美嘅亞馬遜河後面。

長江流域包含中國19個省、直轄市、自治區，成都、重慶、武漢呢啲重要工業都市，同埋南京、上海呢啲商業都會都喺長江一帶，成個流域有4億5千萬人口。由於長江地區人口密集，串起中國重要城市，條江又深入內地，通航里程長，所以譽爲「黃金水道」，由古至今長江航運業都好發達，水上貿易繁盛，舊時係華中乃至四川、華東嘅核心交通綫路。古代隻**江**字原本專指長江，而河指黃河，後來呢兩個專有名詞都泛化成指代啲大河川嘅一般名詞。長江通常睇做係中國華南同華北呢兩大地區嘅分界綫，不過淮河亦可以當做得呢條界線。

同黃河一樣，長江係中國歷史、文化、經濟中最緊要嘅江河。肥沃繁榮嘅長江三角洲平原產出中國20%嘅GDP。長江流過多樣嘅生態系統，而佢本身亦係多種特有物種、瀕危物種嘅生息地，如揚子鱷、中華鱘。幾千年來，人民用呢條大江去引水、灌溉、飲用、運載、工業、劃界、戰爭。長江上嘅三峽大壩係世界最大嘅水電工程。

近年來，長江遭受來自工業、農業嘅污染物質，同時喪失緊幾多溼地同湖，增強咗季節性洪水嘅因素。一啲江段喺家下劃做自然保護區去保存當中嘅天然環境。有一段長江流過雲南西北部嘅險山深谷之中，嗰度劃做三江並流自然保護區，UNESCO認證佢爲世界遺產。

國際上長江嘅通用名係「揚子江」（），而喺漢字文化圈入面習慣嗌「長江」。「揚子江」呢個名其實係長江最下游個別名，係指從南京到長江口嗰段，呢個名源自江蘇揚州南岸喺隋朝時設嘅渡口揚子津，呢度同對出嘅鎮江互有往來。最初「揚子江」係指揚州同鎮江附近嘅江面，後來指稱嘅範圍擴大。明清時，西洋人從長江口坐船入內地，首先就經揚子江，於是就用呢個名叫長江。而家喺中文入面，「揚子江」可以係指成條長江，亦可以係傳統意義上嘅江蘇嗰段江。

## 地理
長江分爲上中下游三段，唔同段有唔同名。從青海源頭到湖北宜昌係上游，其中源頭唐古拉山脈到楚瑪爾河口之間喺青藏高原上，呢段最上游嗌**長江源**（），又叫**通天河**（），之後巴塘河口到四川宜賓嘅岷江口呢段嗌做**金沙江**（），佢流喺四川西部；喺岷江滙入之後先正式嗌**長江**，而之後從宜賓到宜昌呢段嗌**川江**（），佢流經四川盆地、三峽，約喺四川東部；中游係宜昌到江西湖口，其中湖北宜都到湖南岳陽嘅江面嗌做**荊江**（）；湖口之後係下游，其中安徽境內嗌**皖江**（），南京之後嘅江蘇段嗌**揚子江**；最後流入東海嘅河口喺上海。長江中下游嘅南岸係緊要稻作地帶，舊時嗌做江南，後來「江南」個名收縮到長江下游嘅太湖地區；同時，長江口一帶嘅中國東岸地方嗌做江東。

長江源出自唐古拉山脈，位於青藏高原腹地，之後向東南流過高原，入到橫斷山脈。呢段江流過嘅峽谷非常之險，又深又窄。其中喺橫斷山脈約650km²長嘅嗰段尤其險，喺咁長嘅距離當中江面下降咗1400米咁多，平均一公里下降2米，所以江水洶湧，流得好快。到咗川江嗰段後，基本就位於川東，就一路向東流到三峽。三峽約208公里長，其中峽谷段長97公里，江面闊100米〜350米，江兩邊係大約500米〜1000米高左右嘅山，呢啲山有好多係垂直絕壁，係有名嘅風景。因爲個峽谷入面斷壁千仞、一水中流，長江咁大水量畀峽谷收束住，所以江窄水深，最窄唔過百米，最深水位超過150米，三峽行船時會覺得啲峰㨃上天、而隻船行喺地窖度噉。而家三峽呢度起咗世界最大嘅水壩三峽大壩。

到咗中游後，就基本出咗峽谷、到咗有好多湖分佈嘅平原，而江面亦跟住開闊。喺荊江嗰段，因爲條江彎、水流慢，淤積咗好多河沙，抬高咗河床，甚至重高過週圍嘅平原，所以好容易發洪，有講「萬里長江、險在荊江」，所以呢度築咗好多河堤、搞咗好多水利工程來防範。長江中下游人口密集，水田多，所以水利好緊要。不過落雨落大咗時，一旦長江水位超過堤防，就會有大洪災。到咗下游，長江先向東北流，到南京之後在轉返東面流向，入咗三角洲。下游嘅長江水勢和緩，有好多沙洲。到咗長江口，南面就係上海。長江係中國商業價値最高嘅江河，1794公里長嘅京杭大運河同長江交叉，連通北面嘅黃河同北京。

## 航運
長江係中國中部嘅東西大動脈，2010年，包括支流在內嘅成個長江水系，佢嘅內河貨運量同貨物週轉量分別佔中國內河運輸總量嘅75.3%同78.0%。雖然話要等岷江喺四川宜賓滙入咗之後先正式叫長江，而喺以前「長江第一港」係宜賓，從宜賓到上海寶山（長江口）之間係長江航運幹道，大約長2800公里左右；後來整治航道，結果幹道向上推咗28公里到雲南水富，目前水富取代宜賓成爲咗「長江第一港」，而目前嘅長江航運幹道從水富到長江口達2838公里，橫貫中國東中西七省二市，同時呢條幹道可能重有得向上推、推到四川攀枝花，噉幹道就有3600公里長。幹道有咁長，再加埋水系內嘅支流，長江嘅航運就好發達，目前長江係世界上運量最大嘅江河，2013年長江幹綫嘅貨物通過量達19.2億噸，連續七年打破世界內河航運記錄，同時長江嘅江蘇段（揚子江）係全球最繁忙嘅水域。

喺延長上游航道同時，亦加深長江下游航道。喺以前能夠全年行鹹水船嘅航段淨係到蕪湖，2.5萬噸級海輪要靠起潮先到南京，而南京到武漢最多行到5000噸級海輪。而家從長江口到江蘇太倉段可以雙向行5萬噸級船，起潮時可以行10萬噸級貨船；而太倉到南京可以行3萬噸級，等到12.5米深水航道從太倉起到南京時，南京亦可以好似太倉家下噉泊到最大嘅10萬噸級船。南京到蕪湖喺豐水期可以行3萬噸級，其他時候係1萬噸級海輪；而蕪湖到安慶可以常年行1萬噸級貨輪。

不過中游嘅荊江因爲航運條件差得滯，影響咗長江航運發展。目前武漢可以行到5000噸級海輪同萬噸級船隊，而豐水期（5月到10月）先至行到萬噸海輪；宜昌到武漢可以行1000～5000噸級內河船組成嘅船隊，不過常年亦就3000噸級以下嘅船；而重慶到宜昌可以行萬噸級船隊、以及3000噸級以下嘅內河船，而從上海到重慶（羊角灘）常年可行2000噸級船；重慶以上可行千噸級嘅船。

## 支流
*雲南
**普渡河
**牛欄江
*四川、貴州、重慶
**嘉陵江
**岷江
**烏江
**雅礱江
**沱江
**赤水河
**綦江
*湖北
**漢水
**清江
*湖南
**湘江
**沅江
**資水
**澧水
**汨羅江
*江西
**贛江
**撫河
**信江
**修水
**饒河
*安徽
**青弋江
**水陽江
*江蘇、上海
**秦淮河
**滁河
**黃浦江
**吳淞江

## 相集

File:长江源头.jpg|長江源。唐古拉山嘅冰川。
File:Tuo Tuo river.jpg|長江正源沱沱河
File:Yangtze at First Bridge.jpg|長江喺青海嘅青藏高原。青藏鐵路檻過長江上流。
File:虎跳峡.JPG|金沙江虎跳峽
File:HuTiaoXiaChina.jpg|長江上游嘅金沙江。喺雲南嘅虎跳峽。
File:Yangtze River in Yunnan 02.JPG|流過雲南嘅峽谷嘅金沙江
File:Cn1202-03.jpg|長江響雲南兜返轉行（長江第一彎）
File:Yibin Yangtze Begins Here.jpg|四川宜賓岷江口。岷江同金沙江合流嘅地方，之後先嗌做長江。
File:YangtzeInThreeGorges.jpg|長江三峽
File:Qutang Gorge on Changjiang.jpg|長江瞿塘峽
File:200407-sandouping-sanxiadaba.jpg|三峽大壩
File:Yichang.jpg|長江中游嘅湖北宜昌
|長江水系之一嘅洞庭湖
File:ดินดอนปากแม่น้ำแยงซี.jpg|長江三角洲
File:Nanjing Yangtze River Bridge02.jpg|南京長江大橋
File:Yangtze-Ships.JPG|喺南京嘅江面度行船
File:Huangpu River and Yangtze River in Baoshan District, Shanghai.JPG|長江最後一條支流黃浦江滙入大江嘅地方（上海寶山）


## 地圖位置

## 睇埋

*長江文明
*長江三峽
*三江並流
*三峽大壩
*白鰭豚

## 攷